છાપીમાં તસ્કરો ‌‌સાત લાખ ભરેલું આખેઆખું એટીએમ ઊઠાવી ગયા
નવગુજરાત સમય | Publish Date: Aug 5 2018 10:10AM
પાલનપુર - અમદાવાદ ઉપર છાપી હાઇવે નજીક આવેલું આખેઆખું એટીએમ શુક્રવારની રાત્રે તસ્કરો ઉઠાવી જતાં ભારે ચકચાર મચી જવા પામી છે. આ અંગે છાપી પોલીસ મથકે ફરિયાદ નોંધાવતાં પોલીસે તસ્કરોનું પગેરૂ શોધવાના ચક્રોગતિમાન કર્યા છે.
પાલનપુર- અમદાવાદ હાઇવે ઉપર આવેલા છાપીના એક શોપિંગ સેન્ટરમાં બેંક ઓફ બરોડાનું એટીએમમાં શુક્રવારે મોડીરાત્રે અજાણ્યા શખ્સોએ એટીએમના દરવાજાનો કાચ તોડી પ્રવેશ કરી સતા લાખ ભરેલું આખેઆખુ એટીએમ જ ઉઠાવી ગયા હતા. આ અંગેની જાણ કરવામાં આવતાં છાપી પોલીસની ટીમ ઘટનાસ્થળે દોડી આવી હતી. અને ઝીણવટભરી તપાસ હાથ ધરી હતી. આ અંગે અમદાવાદના ચિરંજીત મિનરલકાંતિ ચક્રવર્તીએ છાપી પોલીસ મથકે ફરિયાદ નોંધાવી હતી. જેના આધારે પોલીસે અજાણ્યા તસ્કરો સામે ગૂનો નોંધી આજુબાજુના સીસીટીવી કેમેરાના ફૂટેજ તપાસી તેમનું પગેરૂ શોધવાના ચક્રો ગતિમાન કર્યા છે.
> પોલીસે તપાસ હાથ ધરી
તસ્કરોએ લોખંડના સળીયા વડે એટીએમના દરવાજાના કાચ તોડ્યા છે. જે સળીયા ઘટનાસ્થળે જ મુકીને ફરાર થઇ ગયા હતા. આ સળીયા ઉપર પડેલી છાપના આધારે એફ એસ એલ દ્વારા તપાસ હાથ ધરવામાં આવી છે. છાપી પોલીસ મથકે ફરિયાદ નોંધાતા પોલીસે ડોગ સ્કવોર્ડ અને એફ એસ એલની મદદથી તપાસ હાથ ધરી છે.